Kitba ta' Abraham Abela Ċentru San Franġisk f'Ta' Qali, post minn fejn tingħata l-kura lill-annimali, ra bidla kbira tul l-aħħar ġimgħat biex fi ftit jiem f'pajjiżna jibda jaħdem l-ewwel sptar veterinarju. Meta żorna l-post fl-aħħar jiem stajna nxommu r-riħa ta' apparat ġdid fjamant jinkixef mill-boroż u apprezzajna d-dehra ta' post mill-isbaħ mgħammar bl-aqwa faċilitajiet. Faċilitajiet li kienu installati b'mod differenti ħafna minn kif kienu sa qabel din il-bidla. L-operatur, Keith Attard, spjegalna kif il-post kellu bżonn bidliet sostanzjali. Dak li fl-imgħoddi kien deskritt bħala 'state of the art' kellu numru ta' nuqqasijiet. Saħansitra anke dawk marbuta mal-iġene. "Kollox intrefa' mill-art biex kollox jista' jitnaddaf tajjeb u jkun diżinfettat tajjeb. Hawn mhux se jkun hawn aktar tixrid ta' ilma jew inkella ħasil b'xi powerwash. Minflok għandna sistemi ta' 'drains' iddisinjati apposta," spjega Attard li fisser kif il-bidla minn post ta' 'after care' għal sptar fissret ukoll bidliet fil-mod kif huwa mqassam il-bini. Qal li dan sar b'konsultazzjoni ma' esperti u tobba u din id-darba ċerti żoni se jkunu ristretti għall-veterinarji u infermiera biss. Dawn il-bidliet ma kienux faċli. Attard innota li xejn ma kien ward u żahar għalih wara li l-MEPA ħarġet il-permess biex jibda x-xogħol. Fost oħrajn instabet problema kbira fis-sistema tad-drenaġġ. Dak li meta snin ilu kien inawgurat iddeskrivewh bħala l-aqwa kellu diffetti li ma jidhrux. "Kellna naqilgħu radikalment kullimkien, kien hemm flow ta' drenaġġ anke fit-torba u fl-art. Prattikament kellna niżvojtaw il-post għax kien kullimkien ikkontaminat. B'hekk kellna nerġgħu natu l-konkos kullimkien għamilna wiċċ ġdid lill-isptar kollu," spjegalna Attard. Mal-operatur il-ġdid tkellimna dwar il-problemi li kien hemm fil-post fil-passat. Jinnota li ma setax isir paragun ma' dak li kien hemm għax il-funzjoni se tkun differenti. Ma dorniex mal-lewża, għidnilu li taħt l-operatur l-ieħor il-prezzijiet kienu esaġerati u kultant intużaw prattiċi qarrieqa. X'garanzija hemm li mhux se jiġri l-istess? Wieġeb billi qal li min ifittex is-servizzi ta' dan l-isptar ħa jkun jaf minn qabel x'inhuma l-ispejjeż. "Aħna b' differenza se nistabbilixxu price list. Ha jkun hemm lista li se tindika anke meta inti ħadt ċertu interventi after hours, meta ħadt ċertu interventi fil-festi pubbliċi jew inkella is-Sibt jew il-Ħadd xi prezz tistenna. Għax din tfisser ukoll li għandek nies li qegħdin jaħdmu overtime, bix-xift u b'sistemi li dak il-ħin iżidu l-ispiża," qal Attard. Żied li l-ispejjeż biex sptar bħal dan jitmexxa qegħdin hemm u ħadd ma jista jaħrabhom. Għalkemm fi kliemu l-prezzijiet li se jħallas il-klijent ikunu raġonevoli. Dan filwaqt li l-NGOs se jkunu intitolati għal skont ta' 25% u se jkunu mistiedna għal diversi diskussjonijiet. Attard qal ukoll li l-kobor tal-isptar ippermetta li l-annimali tal-Animal Welfare ikunu separati minn dawk tal-privat. B'hekk ġiet indirizzata kwistjoni oħra tal-passat, fejn klijenti kienu jibżgħu li l-annimali tagħhom jiġu kkontaminati minn dawk tad-Dipartiment tal-Ħarsien tal-Annimali, li forsi jkunu għadhom kif inġabru minn xi triq. Fil-fatt l-annimali miġbura mid-Dipartiment tal-Ħarsien tal-Annimali diġa' bdew jittieħdu għal kura. Xi ħaġa li qed tgħin fit-taħriġ. Fil-fatt Attard spjega li kull każ li qed jidħol mid-dipartiment qed ikun segwit mill-infermiera kollha li qed jitħarrġu fuq apparat tal-ogħla livell. "Li qed jiġri hu li kull apparat li qed jinfetaħ qed isir taħrig fuqu. Imbagħad hemm it-taħriġ minn kull supplier li aħna xtrajna mingħandu," qalilna Attard filwaqt li dawwarna mal-apparat b'ċertu kburija ta' xi ħadd li għadu kif daħal f'dar ġdida. Dar li din id-darba hija maħsuba biex toffri kura lill-annimali li għal ħafna huma parti sew mill-familja u li l-bżonn ta' sptar speċjalizzat ilhom iħossuh.